Document ID: 32006D0067

RÅDETS AFGØRELSE
af 20. december 2005
om indgåelse af en aftale i form af brevveksling mellem Det Europæiske Fællesskab og Det Hashemitiske Kongerige Jordan om gensidige liberaliseringsforanstaltninger og om ændring af associeringsaftalen mellem EF og Jordan, samt erstatning af bilag I, II, III og IV og protokol 1 og 2 til den aftale
(2006/67/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133, sammenholdt med artikel 300, stk. 2, første afsnit, første punktum,
under henvisning til forslag fra Kommissionen, og
ud fra følgende betragtninger:
(1)
I henhold til artikel 15 Euro-middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (1) (i det følgende benævnt »associeringsaftalen«), som trådte i kraft den 1. maj 2002, skal Fællesskabet og Jordan gradvis gennemføre en stadig større liberalisering af deres samhandel med landbrugsprodukter. I henhold til artikel 10, stk. 1, litra c, skal bestemmelserne for landbrugsprodukter finde tilsvarende anvendelse på landbrugselementet for forarbejdede landbrugsprodukter. I henhold til artikel 17, stk. 1, skal Fællesskabet og Jordan fra den 1. januar 2002 gennemgå situationen med henblik på at fastsætte de liberaliseringsforanstaltninger, som Fællesskabet og Jordan skal gennemføre med virkning fra den 1. januar 2003 i overensstemmelse med målsætningen om en stadig større liberalisering af samhandelen med landbrugsprodukter.
(2)
Ved henstilling nr. 1/2005 (2) har Associeringsrådet EU-Jordan godkendt en handlingsplan for EU's naboskabspolitik, som indeholder en særlig bestemmelse om øget liberalisering af samhandelen med landbrugsprodukter og forarbejdede landbrugsprodukter.
(3)
Kommissionen har på Fællesskabets vegne forhandlet en aftale i form af brevveksling med henblik på at indsætte nye artikler 11a og 14a og erstatte artikel 17, stk. 1, i associeringsaftalen såvel som erstatte bilag I, II, III og IV og protokol 1 og 2 til den nævnte aftale.
(4)
Den aftale i form af brevveksling, der blev paraferet den 23. juni 2005, bør godkendes.
(5)
De nødvendige foranstaltninger til gennemførelse af denne afgørelse bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (3) -
TRUFFET FØLGENDE AFGØRELSE:
Artikel 1
Aftalen i form af brevveksling mellem Det Europæiske Fællesskab og Det Hashemitiske Kongerige Jordan om gensidige liberaliseringsforanstaltninger og ændring af associeringsaftalen mellem EF og Jordan, samt erstatning af bilag I, II, III og IV og protokol 1 og 2 til nævnte aftale godkendes herved på Fællesskabets vegne.
Teksten til aftalen i form af brevveksling er knyttet til denne afgørelse.
Artikel 2
De nødvendige foranstaltninger til gennemførelse af protokol 1 og 2 vedtages efter proceduren i artikel 3.
Artikel 3
1. Kommissionen bistås af Forvaltningskomitéen for Sukker, der er nedsat ved artikel 42 i forordning (EF) nr. 1260/2001 (4), eller, når det er relevant, af de komitéer, der er nedsat ved de tilsvarende bestemmelser i andre forordninger om de fælles markedsordninger, eller af Toldkodeksudvalget, der er nedsat ved artikel 248a i forordning (EØF) nr. 2913/92 (5), i det følgende benævnt »udvalget«.
2. Når der henvises til dette stykke, anvendes artikel 4 og 7 i afgørelse 1999/468/EF.
Perioden i artikel 4, stk. 3, i afgørelse 1999/468/EF, fastsættes til en måned.
3. Udvalget fastsætter selv sin forretningsorden.
Artikel 4
Formanden for Rådet bemyndiges til at udpege de(n) person(er), der er beføjet til at undertegne aftalen i form af brevveksling med bindende virkning for Fællesskabet.
Artikel 5
Denne afgørelse offentliggøres i Den Europæiske Unions Tidende.
Udfærdiget i Bruxelles, den 20. december 2005.

Labels: 17
3
6
18
15